b'\n_START_ARTICLE_\nVon Bocki maja\n_START_PARAGRAPH_\nVon Bocki maja (varem ka Marksu maja) on Tartu \xc3\x9clikooli \xc3\xb5ppehoone Tartus \xc3\x9clikooli t\xc3\xa4nav 16.\n_START_SECTION_\n1775\xe2\x80\x931839\n_START_PARAGRAPH_\nVon Bocki maja on kivist ja varaklassitsistlikus stiilis. Selle laskis ehitada raeh\xc3\xa4rra D. H. Wilcke p\xc3\xa4rast 1775. aasta suurtulekahju ja see valmis 1780. Selle ostis temalt riigin\xc3\xb5unik polkovnik Magnus Johann von Bock, kes ehitas k\xc3\xb5rvale teisegi maja. 1802. aastal andis Bock maja \xc3\xbche korruse \xc3\xbclikoolile tasuta kasutada. \xc3\x9clikooli taasavamise aktus peeti Bocki majas, loenguid hakati selles pidama 1802. aasta maist. P\xc3\xa4rast \xc3\xbclikooli peahoone valmimist 1809 j\xc3\xa4i von Bocki maja \xc3\xbclikooli k\xc3\xa4sutusse. 1823\xe2\x80\x931839 oli maja omanikuks E. von Loewenstern.  1839 ostis maja Tartu \xc3\xbclikool.\n_START_SECTION_\n1839\xe2\x80\x931945\n_START_PARAGRAPH_\n1839 hakkas majas tegutsema \xc3\xb5ppej\xc3\xb5udude ja \xc3\xbcli\xc3\xb5pilaste ajaviiteklubi Akademische Musse. Selles majas sai endale ruumid ka \xc3\x95petatud Eesti Selts, 1840 paiknes majas seltsi raamatukogu. 1845\xe2\x80\x931847 asusid majas kliinikud, sest parasjagu renoveeriti Toomem\xc3\xa4e kliinikuid. 1848\xe2\x80\x931856 asus hoones Veterinaariakool, hilisem Veterinaaria instituut, mis seej\xc3\xa4rel kolis Narva maanteele rajatud \xc3\xb5ppehoonesse. 1856 remonditi hoone j\xc3\xa4lle Akademische Musse tarbeks. Peale klubi oli hoones 19. sajandi teisel poolel rektori ametikorter ja \xc3\xbclikooli polikliinik. 19. sajandi l\xc3\xb5pust kuni II maailmas\xc3\xb5jani oli hoone teine korrus matemaatika instituudi k\xc3\xa4sutuses.\n_START_SECTION_\n1945\xe2\x80\x932010\n_START_PARAGRAPH_\nTeises maailmas\xc3\xb5jas h\xc3\xa4vis hoone katus. 1950-ndatel ehitati \xc3\xbcmber teine korrus. N\xc3\xb5ukogude ajal oli hoone niinimetatud punaste kateedrite k\xc3\xa4sutuses (teadusliku kommunismi ja kommunistliku partei ajaloo kateedrid). Hiljemalt 1970. aastatel anti eelmainitud p\xc3\xb5hjustel hoonele h\xc3\xbc\xc3\xbcdnimeks Marksu maja. 1970.\xe2\x80\x931990. aastatel olid majas ka ajaloo-keeleteaduskonna, hiljem ajalooteaduskonna ja filoloogiateaduskonna dekanaadid, \xc3\xbclikooli tr\xc3\xbckiste m\xc3\xbc\xc3\xbcgipunkt, pedagoogikakateeder ja \xc3\xbclikooli all\xc3\xbcksused. 1994 kolis filosoofiateaduskond (sh endine ajalooteaduskond) oma vastvalminud majja Lossi t\xc3\xa4nav 3._NEWLINE_2007 maja renoveeriti ning raekoja-poolsele v\xc3\xa4lisk\xc3\xbcljele maaliti Tartu \xc3\x9clikooli peahoonet kujutav seinamaal Louis H\xc3\xb6flingeri 1860. aastal valminud litograafia p\xc3\xb5hjal.'